- ప్రభుత్వరంగ సంస్థల అమ్మకానికి కేంద్రం ప్రణాళిక
- క్యాబినెట్‌ ముందుకు 'దీపం' నివేదిక
- 2019-20లో రూ.90 వేలకోట్ల ఉపసంహరణ లక్ష్యం
న్యూఢిల్లీ:పెట్టుబడుల ఉపసంహరణలో భాగంగా 35 కేంద్ర ప్రభుత్వరంగ సంస్థలను(సీపీఎస్‌ఈ) అమ్మడానికి ఆర్థికశాఖ ప్రణాళికను సిద్ధం చేస్తోంది. నిటి ఆయోగ్‌ ఇటీవలే సీపీఎస్‌ఈల్లోని లాభాలతో ఉన్న, నష్టాలతో ఉన్న సంస్థల ఐదో జాబితాను పెట్టుబడులు, ప్రభుత్వ ఆస్తుల నిర్వహణ విభాగానికి(దీపంకు) సమర్పించింది. వ్యూహాత్మక పెట్టుబడుల ఉపసంహరణను దృష్టిలో ఉంచుకొని అమ్మకాల ప్రక్రియను సులభతరం చేయడం కూడా ఎంతో ముఖ్యమని తాము భావిస్తున్నట్టు దీపం కార్యదర్శి అతాన్‌ చక్రవర్తి తెలిపారు. 35 కంపెనీల అమ్మకాల విషయంలో క్యాబినెట్‌ ఆమోదం పొందాల్సి ఉన్నదని ఆయన తెలిపారు. ప్రస్తుతం 57 సీపీఎస్‌ఈలు స్టాక్‌ మార్కెట్‌లో నమోదై ఉన్నాయి. వీటి మొత్తం మార్కెట్‌ విలువ రూ.13 లక్షల కోట్లు.
        వ్యూహాత్మక అమ్మకానికి తయారైన వడబోత జాబితాలో ఎయిర్‌ ఇండియా, డ్రెడ్జింగ్‌ కార్పొరేషన్‌, బీఈఎంఎల్‌, స్కూటర్స్‌ ఇండియా, భారత్‌ పంప్స్‌ కాంప్రెసర్స్‌, సెయిల్‌కు చెందిన సాలెం, దుర్గాపూర్‌ యూనిట్లు, హిందుస్తాన్‌ ఫ్లోరోకార్బన్‌, హిందుస్తాన్‌ న్యూస్‌ప్రింట్‌, సెంట్రల్‌ ఎలక్ట్రానిక్స్‌, సిమెంట్‌ కార్పొరేషన్‌ ఆఫ్‌ ఇండియా, ఐటీడీసీ ఉన్నాయి. పవన్‌హాన్స్‌ అమ్మకం విషయం పురోగతిలో ఉన్నట్టు అతాన్‌ చక్రవర్తి తెలిపారు. పవన్‌హాన్స్‌లో ప్రస్తుతం కేంద్రంతోపాటు ఓఎన్‌జీసీకి 51 శాతం, 49 శాతం చొప్పున వాటాలున్నాయి. ఈ సంస్థ కింద 46 చాపర్లు(హెలికాప్టర్లు)న్నాయి.
        తాత్కాలిక ఆర్థికమంత్రి పీయూష్‌ గోయల్‌ ఇటీవల లోక్‌సభకు సమర్పించిన బడ్జెట్‌లో ప్రభుత్వరంగ సంస్థల్లో పెట్టుబడుల ఉపసంహరణపై వివరాలు వెల్లడించారు. 2019-20లో రూ.90,000 కోట్ల విలువైన సీపీఎస్‌ఈల వాటాలు విక్రయించాలనేది లక్ష్యంగా తెలిపారు. 2018-19లో రూ.80,000 కోట్ల లక్ష్యాన్ని నిర్దేశించుకోగా, రూ.35,100 కోట్లు ఇప్పటికే సమీకరించినట్టు తెలిపారు. మిగతా రూ.44,000 కోట్లను కూడా వచ్చే రెండు నెలల్లో సమీకరించనున్నట్టు ప్రభుత్వం చెబుతోంది. 2017-18లో సీపీఎస్‌ఈల్లోని వాటాలు విక్రయిండం ద్వారా కేంద్రం రూ.లక్ష కోట్లు సమీకరించింది.
మీ స్నేహితులకు రికమెండ్ చెయ్యండి